Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20) постапувајќи по Жалбата изјавена од Р.И., поднесена против Решение на Министерството за земјоделство, шумарство и водостопанство, по предметот Барање за пристап до информации од јавен карактер, на 02.09.2025 година, го донесе следното

**Р Е Ш Е Н И Е**

1.Жалбата Р.И., поднесена против Решение на Министерството за земјоделство, шумарство и водостопанство бр. УП 02-1082/2025 од 13.08.2025 година, заведена во Агенцијата со бр.08-451 на 22.08.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.

2.**Решението на Имателот на информации бр. УП 02-1082/2025 од 13.08.2025 година СЕ ПОНИШТУВА.**

**3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Р.И., како што е наведено во Жалбата, на 14.07.2025 година поднел Барање за пристап до информации од јавен карактер до Министерството за земјоделство, шумарство и водостопанство, со кое побарал нему лично да му биде дадена фотокопија од следната информација:

„Пријава за учество на јавен оглас со катастарски индикации 02/13 од 15.06.2013 година, прилог апликација со бизнис план од фирмата АРДИ ДОО Скопје со ЕМС:6854826“.

Постапувајќи по наведеното Барање, Министерството за земјоделство, шумарство и водостопанство донело Решение бр. УП 02-1082/2025 од 13.08.2025 година, со кое истото „СЕ ОДБИВА“. Во Образложението на Решението Имателот на информации појаснува дека одбивањето на пристапот до бараната информација е направено „...од причина што со предметното барање не се остварува јавен интерес, туку приватниот, личен интерес на барателот на информацијата“.

Незадоволен од добиеното Решение од Министерството за земјоделство, шумарство и водостопанство, Барателот на информации достави Жалба до Агенцијата, заведена во архивата со бр.08-451 на 22.08.2025 година. Во Жалбата, меѓу другото, Барателот на информации наведува дека „...Бараната информација е од јавен карактер, бидејќи се однесува на документација од постапка спроведена преку јавен оглас...Според законот, управувањето и доделувањето на државно земјоделско земјиште е од јавен интерес...Одбивањето не е целосно образложено и не е во согласност со принципите на транспарентност и институционална отчетност...дава индикации за корумпираност...“.

Агенцијата со електронски допис бр.08-451 од 25.08.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, оспореното Решение на Имателот на информации бр. УП 02-1082/2025 од 13.08.2025 година го поништи и **предметот го врати на повторно постапување пред првостепениот орган**, поради следното:

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 2 од Законот за слободен пристап до информации од јавен карактер, одбивајќи го пристапот до бараната информација со Решение бр. УП 02-1082/2025 од 13.08.2025, со образложение дека Барателот имал личен интерес за добивање на бараните информации.

Агенцијата му укажува на Имателот на информации дека одбивање на пристапот до бараната информација може да се спроведе само врз основа на исклучоците утврдени таксативно во член 6 став 1 од Законот за слободен пристап до информации од јавен карактер.

Доколку Имателот на информации смета дека бараната информација претставува исклучок нормиран во член 6 став 1 од Законот за слободен пристап до информации од јавен карактер, должен е да донесе решение со кое жалбата ќе ја одбие согласно член 20 став 2 од истиот Закон, по спроведување на задолжителниот Тест на штетност, како задолжителна постапка, со која се утврдува балансот помеѓу интересот кој се заштитува и јавниот интерес.

Воедно, Агенцијата му укажува на Имателот на информацијата да ја има предвид и одредбата од член 3 алинеја 7 од истиот Закон - „јавен интерес" во остварувањето на правото на пристап до информации подразбира, но не се ограничува, на интерес за информации, со чие што објавување, односно остварување пристап: 1) ќе се открие злоупотреба на службена положба и коруптивно однесување; 2) ќе се открие противправно стекнување или трошење на буџетски средства; 3) ќе се открие потенцијален судир на интереси; 4) ќе се спречат и откријат сериозни закани по здравјето и животот на луѓето; 5) ќе се спречи и открие загрозување на животната средина; 6) ќе се помогне да се разбере прашањето за кое се креира јавна политика или се води парламентарна дебата и 7) ќе се овозможи еднаков третман на секој граѓанин пред законите.

Што се однесува на наводите во оспореното Решение дека Министерството за земјоделство, шумарство и водостопанство „...изготви решение за одбивање од причина што со предметното барање не се остварува јавен интерес, туку приватниот, личен интерес на барателот на информацијата“, Агенцијата предочува дека, по разгледувањето на сите списи во врска со предметот, не најде доказ, односно документ доставен од страна на Имателот на информации, или од страна на Барателот на информации, што го докажува личниот интерес на Барателот.

При повторното постапување по предметот, Имателот на информации е должен одново да го разгледа Барањето на Барателот и да постапи по укажувањата на Агенцијата согласно одредбите од Законот за слободен пристап до информации од јавен карактер.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рокод 30 дена.

**Заменик директор/Zëvendës drejtor,**

**Blerim Iseni**